Holm med kraftig angrep på Martin Andresen
Det var i et innlegg på det sosiale nettstedet Facebook i går kveld at Holm stilte spørsmål ved hvor lenge «klovnen» Andresen skal få være trener i klubben. Det er Avisenes Nyhetsbyrå som har plukket opp Facebook-innlegget - som han etter medieoppmerksomheten nå har fjernet. Der skrev Fredrikstad-spilleren, som var fem år i Vålerenga fra 2002 til 2007: «Hvor lenge skal han klovnen Martin Andresen få være trener i VIF? Greit å kvitte seg med spillere som tørr å si fra, men det hjelper ikke stort når ingen i stallen der liker han:) Hvorfor tror folk at spillere som Singh og Fellah ikke skriver ny kontrakt? Spilt i Nederland i 5 år og det nytter ikke reise på besøk til Ajax 2 ganger og tro at du har lært systemet:) syns det er synd for en så stor klubb, he's a joke! På tide at de som går på kamp sier ifra».Thomas Holm sier til VG Nett at dette er hans mening, og at han ikke ønsker å utdype kritikken ytterligere ut over det han har sagt til Avisenes Nyhetsbyrå. - Jeg er ikke frustrert, men jeg er lei av at han har sittet der i mange år nå. Jeg synes det er synd for en så stor klubb som Vålerenga. Det er barndomsklubben min og jeg er glad i klubben, men nå har det gått for langt. Det er på tide noen sier i fra, sier han. Martin Andresen tar ikke utspillet fra Holm så tungt. - Det han skriver er på så lavt nivå, både i ordbruken og faktamessig, at det faller på sin egen urimelighet. At han er sint på meg, lever jeg godt med, sier han til VG Nett. - Slik det er blitt på Internett nå, er alle sin egen redaktør. Det gjør at mange får et mikrofonstativ de kanskje ikke burde hatt. Thomas Holm, som ikke fikk ny kontrakt, er sikkert forsmådd både på egne og brorens vegne, tror han. At VIF-spilleren kvitter seg med spillere som sier ham imot, avviser han. - Det er sånne uttalelser man er forsvarsløs mot. Spillere som har spilt i en klubb kan si sånne ting og si at de sier det fordi de bryr seg om klubben uten at det trenger å bunne i fakta. Mens de har vært i klubben har de stort sett bare tenkt på seg selv. Det er sånne ting som er slitsomt med media. Det er mange ting man er fullstendig forsvarsløs mot når det slenges ut ting som ikke er fakta, men som jeg ikke kan motbevise. Det hjelper ikke samme hva jeg sier, sier han. - Jeg kan si at det er riv ruskende galt. Vi ønsker spillere som astår opp og driver aktivt lederutviklingsprogram for at det skal vokse frem ledere hos oss, fortsetter Andresen.VIF-treneren ble intervjuet om en takling på Thomas Holms bror, Daniel Fredheim Holm, etter kampen mot Rosenborg onsdag kveld. Andresen hevder det var riktig ikke å gi gult kort for stemplingen. Thomas Holm mener treneren mister troverdighet når han sier det. - Han står og driter seg ut på TV. Det blir for dumt. Dette sier jeg ikke bare fordi det var broren min som ble skadd. Du kan ikke stå og se på TV-bildene og forsvare at det ikke burde vært gult kort, når spilleren kommer inn med knottene først slik! Innerst inne vet han det er gult. Da må han tørre å si det på TV også. Han mister troverdigheten sin, sier Fredrikstad-spilleren til nyhetsbyrået. Andresen svarer slik: - Jeg syns ikke den taklingen på Daniel Fredheim Holm var så stygg, jeg sto like ved og så episoden. At han kaller meg en klovn, det skal han få lov. Alle har rett til å ha sin egen mening, sier han.Sportslig leder i Fredrikstad, Joacim Jonsson, er lite fornøyd med Holms uttalelser. - Dette tar vi avstand fra. Det får stå for hans regning, sier han til VG Nett. - Vil dere ta dette opp med ham? - Ja, selvfølgelig. Dette vil vi diskutere med Thomas. Jeg er ikke happy med at spillere på egenhånd kritiserer andre klubber på den måten. Vi skal fokusere på oss selv, sier Jonsson. - Dette er min mening. Hva han er happy med, kan ikke jeg styre. Jeg har spilt i VIF i fem år. Jeg har mine meninger og han har sine, kontrer Holm overfor VG Nett.
Tidligere Vålerenga-spiller Thomas Holm (31) fyrer løs mot Martin Andresen (35) og kaller VIF-treneren «en vits».